《覆杯池》
宋代·马之纯

当初一马过江来，幕府山头刈草莱。
无数流离未安集，几多政草合图回。
只应早起观庭燎，安得时常近酒杯。
江左中兴仗谁力，一池春水泛新醅。

作者简介：婺州东阳人，字师文，号野亭。孝宗隆兴元年进士。知徽州比较务。受知张栻，潜心经籍，究极六经诸子百家，人称茂陵先生。宁宗庆元间主管江东转运司文字。有《尚书中庸论语说》、《周礼随释》、《左传类编》、《纪草编年》及诗文集。